b'\n_START_ARTICLE_\nTifariti\n_START_SECTION_\nEl neol\xc3\xadtic sahari\xc3\xa0\n_START_PARAGRAPH_\nPels vessants de la serralada de Lemgasem, a Rekeiz, al nord de Tifariti, es troben roques del precambri\xc3\xa0 amb grans lloses de pedra calc\xc3\xa0ria; aqu\xc3\xad hi ha, en grutes, centenars de pintures rupestres que alguns arque\xc3\xb2legs han qualificat com a "neol\xc3\xadtic sahari\xc3\xa0" (per les seves caracter\xc3\xadstiques pr\xc3\xb2pies). Amb dissenys policroms, desenes d\'escenes de ca\xc3\xa7a i ramaderia de fa uns deu o vuit mil anys, danses d\'homes i dones, mans pintades, gravades, decorades amb motius geom\xc3\xa8trics, gaseles, girafes, ant\xc3\xadlops, etc.\n_START_SECTION_\nEl colonialisme\n_START_PARAGRAPH_\nDurant molts segles la zona va ser disputada entre diferents tribus n\xc3\xb2mades per controlar la ruta transahariana. Tifariti no conserva cap construcci\xc3\xb3 permanent fins a les primeres construccions a mitjan segle XX iniciades en aquesta regi\xc3\xb3 per impedir les accions armades de les tropes \xc3\xa0rabs. Es va tractar durant aquest temps d\'un tipus d\'empla\xc3\xa7ament estacional pels berbers._NEWLINE_Durant finals del segle XIX Fran\xc3\xa7a era l\'imperi colonial dominant a la regi\xc3\xb3, i \xc3\xa9s quan inicia Espanya la colonitzaci\xc3\xb3 de la part costanera del S\xc3\xa0hara Occidental. La part interior de la regi\xc3\xb3 de Tifariti no seria controlada fins ben entrat el segle XX. En mar\xc3\xa7 de 1912, una expedici\xc3\xb3 francesa sota el comandament del capit\xc3\xa0 Guerard, que intentava unir-se amb les seves tropes del Marroc, \xc3\xa9s exterminada a la rodalia de Tifariti, a "Gleib Ajchah" rebatejada despr\xc3\xa9s com a "Gleib Chuhada" (literalment muntanya de m\xc3\xa0rtirs)._NEWLINE_En les acaballes de la colonitzaci\xc3\xb3 espanyola, entre altres coses per la forta resist\xc3\xa8ncia sahrau\xc3\xad, es va constituir com a base militar de la Legi\xc3\xb3 Espanyola. La ciutat va ser el centre de diversos enfrontaments entre tropes marroquines i del Front Polisario durant la guerra que els va enfrontar entre 1975 i 1991, en els quals va servir de base militar i fortalesa per a ambdues parts en diversos punts de la guerra. La zona, davant les incursions marroquines i finalment amb la "Marxa Verda", \xc3\xa9s entre febrer i mar\xc3\xa7 de 1976 una zona de tr\xc3\xa0nsit de milers de sahrau\xc3\xads de les principals ciutats que es refugien al desert del Sahara i a la zona fronterera amb Alg\xc3\xa8ria.  _NEWLINE_Durant el per\xc3\xadode d\'ocupaci\xc3\xb3 del Sahara Occidental per part del Marroc immediatament posterior a la signatura dels Acords de Madrid, va ser un dels punts d\'aprovisionament per als refugiats en la seva ruta cap a Tindouf, a Alg\xc3\xa8ria. Les columnes de refugiats hi van ser bombardejades per la Reial For\xc3\xa7a A\xc3\xa8ria Marroquina en 1976, amb entre desenes i centenars de v\xc3\xadctimes mortals, depenent de les fonts. En febrer d\'aquest mateix any, les unitats blindades de l\'Ex\xc3\xa8rcit marroqu\xc3\xad (FAR) prenen Tifariti per tenalla, des de l\'est i l\'oest davant una petita unitat de combatents sahrau\xc3\xads. Despr\xc3\xa9s de dos mesos, la torna a recuperar l\'Ex\xc3\xa8rcit d\'Alliberament Popular Saharaui (ELPS). Les FAR llancen un contraatac a l\'estiu seg\xc3\xbcent i recuperen el lloc durant almenys dos anys fins a 1979. Aquest mateix any es llan\xc3\xa7a una ofensiva sahrau\xc3\xad i les FAR sofreixen centenars de baixes i ferits, abandonant el lloc i una certa quantitat d\'armament divers._NEWLINE_Durant la d\xc3\xa8cada de 1980 es va construir el mur marroqu\xc3\xad, que transcorria a uns 60 o 80 quil\xc3\xb2metres al nord-oest de Tifariti, i el terreny al voltant de la zona continua estant fortament minat, i mant\xc3\xa9 l\'estatus de zona fronterera per a tots dos b\xc3\xa0ndols actualment._NEWLINE_Entre 1989 i 1991, diverses ag\xc3\xa8ncies de cooperaci\xc3\xb3 internacional van construir hospitals i edificis administratius a Tifariti, preparant la tornada dels refugiats al S\xc3\xa0hara Occidental, per a la realitzaci\xc3\xb3 del refer\xc3\xa8ndum d\'autodeterminaci\xc3\xb3 recolzat per l\'ONU. Aquestes depend\xc3\xa8ncies van ser bombardejades i pr\xc3\xa0cticament destru\xc3\xafdes per l\'aviaci\xc3\xb3 marroquina en 1991, en l\'atac m\xc3\xa9s important que va tenir lloc abans de la fi de la guerra, en el que moriren desenes de civils.\n_START_SECTION_\nDes de MINURSO\n_START_PARAGRAPH_\nEn els voltants de Tifariti s\'han habilitat una pista d\'aterratge de l\'ONU i una base per a les forces de pau de la MINURSO. Des de la pres\xc3\xa8ncia de les tropes internacionals s\'han estat duent a terme petits esfor\xc3\xa7os per habilitar la zona davant una possible fi del conflicte, com la reconstrucci\xc3\xb3 d\'una escola i un petit hospital anomenat Hospital Navarra, (gr\xc3\xa0cies a l\'ajuda econ\xc3\xb2mica aportada en 1999)._NEWLINE_En octubre de 2002, el Front Polisario va realitzar en Tifariti el seu XI Congr\xc3\xa9s, triant als membres del seu Secretariat Nacional i del parlament en l\'exili del Consell Nacional Saharaui, reelegint tamb\xc3\xa9 a Mohamed Abdelaziz com a Secretari General. Des de llavors, ha estat la seu habitual dels Congressos del Front Polisario i diverses commemoracions saharau\xc3\xads. _NEWLINE_En 2005, durant la commemoraci\xc3\xb3 dels 32 anys de la creaci\xc3\xb3 del Front Polisario, es va comen\xc3\xa7ar a construir en la localitat el Parlament Saharau\xc3\xad al costat d\'uns 150 habitatges, gr\xc3\xa0cies en part a una important ajuda econ\xc3\xb2mica d\'Espanya, amb la representaci\xc3\xb3 de diversos parlamentaris espanyols, algerians i saharauis locals o dels campaments de refugiats de Tindouf. A partir d\'aquesta data, la ciutat comen\xc3\xa7a a dotar-se de nous equipaments: en 2006 es reinaugura l\' Hospital Navarra, en 2007 una mesquita; en 2008 s\'inaugura l\'ajuntament, dip\xc3\xb2sits d\'aigua i un poliesportiu. Al llarg d\'aquests anys, el nombre d\'habitatges que es construeixen gr\xc3\xa0cies a l\'ajuda econ\xc3\xb2mica de nombroses prov\xc3\xadncies espanyoles per al reallotjament dels refugiats de Tindouf, va augmentant de manera significativa._NEWLINE_En 2013, es funda la Universitat de Tifariti i n\'\xc3\xa9s nomenat rector Jatari Hamudi Abdulah.'